CELEX: 32016D0027
Language: el
Date: 2016-09-21 00:00:00
Title: Απόφαση (ΕΕ) 2016/1717 της Ευρωπαϊκής Κεντρικής Τράπεζας, της 21ης Σεπτεμβρίου 2016, που τροποποιεί την απόφαση ΕΚΤ/2004/2 για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (ΕΚΤ/2016/27)

24.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 258/17
            
         ΑΠΌΦΑΣΗ (ΕΕ) 2016/1717 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 21ης Σεπτεμβρίου 2016
   που τροποποιεί την απόφαση ΕΚΤ/2004/2 για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (ΕΚΤ/2016/27)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.3,
   Εκτιμώντας τα ακόλουθα:
   
               (1)
            
            
               Οι νομικές πράξεις της Ευρωπαϊκής Κεντρικής Τράπεζας (ΕΚΤ) που απευθύνονται στις εθνικές κεντρικές τράπεζες (ΕθνΚΤ) και τις εθνικές αρμόδιες αρχές (ΕΑΑ), όπως είναι οι κατευθυντήριες γραμμές και οι οδηγίες της ΕΚΤ, πρέπει να κοινοποιούνται κατάλληλα στους αποδέκτες τους. Σήμερα, η κοινώς αποδεκτή πρακτική όσον αφορά τη διενέργεια κοινοποιήσεων μεταξύ, αφενός, της ΕΚΤ και, αφετέρου, των ΕθνΚΤ ή των ΕΑΑ, συνίσταται στη χρήση ηλεκτρονικών μέσων, συμπεριλαμβανομένου του ηλεκτρονικού ταχυδρομείου. Αντιθέτως, λόγω της τεχνολογικής εξέλιξης, η τηλετυπία (telex) ως μέσο επικοινωνίας έχει περιέλθει σε αχρησία.
            
         
               (2)
            
            
               Εντός της τελευταίας διετίας η ΕΚΤ έχει εκδώσει αρκετές αποφάσεις με αποδέκτες εποπτευόμενες οντότητες ή οντότητες που αιτούνται άδεια λειτουργίας για την ανάληψη δραστηριότητας πιστωτικού ιδρύματος. Επίσης, η ΕΚΤ έχει εκδώσει αποφάσεις για την επιβολή κυρώσεων σε τρίτους. Αν και η πρωτογενής νομοθεσία δεν το προβλέπει, ο ισχύων εσωτερικός κανονισμός της ΕΚΤ απαιτεί την υπογραφή αυτού του είδους των αποφάσεών της με αποδέκτες από τον πρόεδρο της ΕΚΤ.
            
         
               (3)
            
            
               Μελλοντικά, τόσο οι αποφάσεις της ΕΚΤ με αποδέκτες εποπτευόμενες οντότητες ή οντότητες που αιτούνται άδεια λειτουργίας για την ανάληψη δραστηριότητας πιστωτικού ιδρύματος όσο και οι αποφάσεις της για την επιβολή κυρώσεων σε τρίτους θα πρέπει να υπογράφονται από τον γραμματέα του διοικητικού συμβουλίου, προκειμένου να πιστοποιείται η συμφωνία με την απόφαση του διοικητικού συμβουλίου.
            
         
               (4)
            
            
               Λόγω της σημαντικής αύξησης του αριθμού των εποπτικών αποφάσων, οι τροποποιητικές διατάξεις θα πρέπει να εκδοθούν επειγόντως και να αρχίσουν να ισχύουν την ημέρα της δημοσίευσής τους στην Επίσημη Εφημερίδα της Ευρωπαϊκής Ένωσης.
            
         
               (5)
            
            
               Ως εκ τούτου, η απόφαση ΕΚΤ/2004/2 (1) θα πρέπει να τροποποιηθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση του εσωτερικού κανονισμού της Ευρωπαϊκής Κεντρικής Τράπεζας
   Η απόφαση ΕΚΤ/2004/2 τροποποιείται ως εξής:
   
               1)
            
            
               Η παράγραφος 17.2 αντικαθίσταται από το ακόλουθο κείμενο:
               
                           «17.2.
                        
                        
                           Οι κατευθυντήριες γραμμές της ΕΚΤ εκδίδονται από το διοικητικό συμβούλιο, στη συνέχεια κοινοποιούνται σε μία από τις επίσημες γλώσσες της Ευρωπαϊκής Ένωσης και υπογράφονται από τον πρόεδρο εξ ονόματος του διοικητικού συμβουλίου. Σε αυτές αναφέρεται η αιτιολογία στην οποία βασίζονται. Η κοινοποίηση στις εθνικές κεντρικές τράπεζες γίνεται ηλεκτρονικά, με τηλεομοιοτυπία ή σε μορφή εντύπου. Οι κατευθυντήριες γραμμές της ΕΚΤ οι οποίες πρόκειται να δημοσιευθούν επισήμως μεταφράζονται στις επίσημες γλώσσες της Ευρωπαϊκής Ένωσης.»·
                        
                     
         
               2)
            
            
               η παράγραφος 17.4 αντικαθίσταται από το ακόλουθο κείμενο:
               
                           «17.4.
                        
                        
                           Οι αποφάσεις και οι συστάσεις της ΕΚΤ εκδίδονται είτε από το διοικητικό συμβούλιο είτε από την εκτελεστική επιτροπή, ανάλογα με τα πεδία αρμοδιότητάς τους, και υπογράφονται από τον πρόεδρο. Οι αποφάσεις της ΕΚΤ για την επιβολή κυρώσεων σε τρίτους υπογράφονται από τον γραμματέα του διοικητικού συμβουλίου, προκειμένου να πιστοποιούνται. Στις αποφάσεις και τις συστάσεις της ΕΚΤ αναφέρεται η αιτιολογία στην οποία βασίζονται. Οι συστάσεις που αφορούν παράγωγη ενωσιακή νομοθεσία σύμφωνα με το άρθρο 41 του καταστατικού εκδίδονται από το διοικητικό συμβούλιο.»·
                        
                     
         
               3)
            
            
               η παράγραφος 17.6 αντικαθίσταται από το ακόλουθο κείμενο:
               
                           «17.6.
                        
                        
                           Οι οδηγίες της ΕΚΤ εκδίδονται από την εκτελεστική επιτροπή, στη συνέχεια κοινοποιούνται σε μία από τις επίσημες γλώσσες της Ευρωπαϊκής Ένωσης και υπογράφονται, εξ ονόματος της εκτελεστικής επιτροπής, από τον πρόεδρο ή οποιαδήποτε δύο μέλη της εκτελεστικής επιτροπής. Η κοινοποίηση στις εθνικές κεντρικές τράπεζες γίνεται ηλεκτρονικά, με τηλεομοιοτυπία ή σε μορφή εντύπου. Οι οδηγίες της ΕΚΤ οι οποίες πρόκειται να δημοσιευθούν επισήμως μεταφράζονται στις επίσημες γλώσσες της Ευρωπαϊκής Ένωσης.»·
                        
                     
         
               4)
            
            
               η παράγραφος 17α.2 αντικαθίσταται από το ακόλουθο κείμενο:
               
                           «17α.2.
                        
                        
                           Οι κατευθυντήριες γραμμές της ΕΚΤ σε σχέση με τα εποπτικά καθήκοντα δυνάμει του άρθρου 4 παράγραφος 3 και του άρθρου 6 παράγραφος 5 στοιχείο α) του κανονισμού (ΕΕ) αριθ. 1024/2013 εκδίδονται από το διοικητικό συμβούλιο και στη συνέχεια κοινοποιούνται και υπογράφονται από τον πρόεδρο εξ ονόματος του διοικητικού συμβουλίου. Η κοινοποίηση στις εθνικές αρμόδιες αρχές γίνεται ηλεκτρονικά, με τηλεομοιοτυπία ή σε μορφή εντύπου.»·
                        
                     
         
               5)
            
            
               η παράγραφος 17α.3 αντικαθίσταται από το ακόλουθο κείμενο:
               
                           «17α.3.
                        
                        
                           Οι οδηγίες της ΕΚΤ σε σχέση με τα εποπτικά καθήκοντα δυνάμει του άρθρου 6 παράγραφος 3, του άρθρου 6 παράγραφος 5 στοιχείο α) και του άρθρου 7 παράγραφοι 1 και 4, του άρθρου 9 παράγραφος 1 και του άρθρου 30 παράγραφος 5 του κανονισμού (ΕΕ) αριθ. 1024/2013 εκδίδονται από το διοικητικό συμβούλιο και στη συνέχεια κοινοποιούνται και υπογράφονται από τον πρόεδρο εξ ονόματος του διοικητικού συμβουλίου. Σε αυτές αναφέρεται η αιτιολογία στην οποία βασίζονται. Η κοινοποίηση στις εθνικές αρμόδιες αρχές για την εποπτεία των πιστωτικών ιδρυμάτων γίνεται ηλεκτρονικά, με τηλεομοιοτυπία ή σε μορφή εντύπου.»·
                        
                     
         
               6)
            
            
               η παράγραφος 17α.4 αντικαθίσταται από το ακόλουθο κείμενο:
               
                           «17α.4.
                        
                        
                           Οι αποφάσεις της ΕΚΤ σε σχέση με τα εποπτευόμενα ιδρύματα και τα ιδρύματα που έχουν υποβάλει αίτηση άδειας λειτουργίας για την ανάληψη δραστηριότητας πιστωτικού ιδρύματος εκδίδονται από το διοικητικό συμβούλιο και υπογράφονται από τον γραμματέα του, προκειμένου να πιστοποιούνται. Στη συνέχεια κοινοποιούνται στα πρόσωπα προς τα οποία απευθύνονται.».
                        
                     
         Άρθρο 2
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 21 Σεπτεμβρίου 2016.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  Απόφαση ΕΚΤ/2004/2, της 19ης Φεβρουαρίου 2004, για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (ΕΕ L 80 της 18.3.2004, σ. 33).